EUROPSKA KOMISIJA Bruxelles, 1.12.2017. COM(2017) 697 final IZVJEŠĆE KOMISIJE EUROPSKOM PARLAMENTU, VIJEĆU I EUROPSKOM GOSPODARSKOM I SOCIJALNOM ODBORU Privremena evaluacija programa Euratoma za istraživanja i osposobljavanje za razdoblje 2014.–2018. {SWD(2017) 426 final}

{SWD(2017) 427 final}

{SWD(2017) 440 final}

{SWD(2017) 441 final}



1Uvod 1.1Svrha evaluacije Privremena evaluacija programa za istraživanja i osposobljavanje Europske zajednice za atomsku energiju za razdoblje 2014.–2018. („program Euratoma”) obvezna je na temelju članka 22. stavka 1. Uredbe Vijeća. Od Komisije se zahtijeva da provede privremenu evaluaciju uz pomoć neovisnih stručnjaka odabranih na temelju transparentnog procesa. Privremena evaluacija programa Euratoma obuhvaća postignuća i rezultate programa, napredak i učinak. Evaluacijom se razmatraju i ciljevi te kontinuirana relevantnost svih mjera, učinkovitost i upotreba resursa, mogućnost daljnjeg pojednostavnjenja te europska dodana vrijednost. U skladu s člankom 22. stavkom 2. Uredbe, izravna i neizravna djelovanja podliježu zasebnim evaluacijama. Zato su 2016. osnovane dvije Komisijine skupine neovisnih stručnjaka (dalje u tekstu „skupine stručnjaka”), jedna za neizravna i druga za izravna djelovanja. One su Komisiji dostavile svoja izvješća u svibnju 2017. U ovom se Izvješću Komisije utvrđuju nalazi i preporuke tih skupina te primjedbe Komisije. U skladu sa zahtjevima za „bolju regulativu” Izvješću su priložena dva radna dokumenta službi Komisije za izravna i neizravna djelovanja u kojima je navedena potpunija ocjena aktivnosti programa Euratoma. Dok je Okvirnim programom za istraživanja i inovacije Obzor 2020. obuhvaćeno sedmogodišnje razdoblje od 2014. do 2020., program Euratoma traje samo pet godina (od 2014. do 2018.) zbog ograničenja utvrđenih člankom 7. Ugovora o Euratomu. Kako bi se nastavila pružati potpora nuklearnim istraživanjima u preostale dvije godine aktualnog financijskog okvira, Komisija je zajedno s ovim Izvješćem donijela i prijedlog Uredbe Vijeća za program Euratoma za istraživanja i osposobljavanje za razdoblje od 2019. do 2020. (COM(2017) 698 final). 1.2Program Euratoma za istraživanja i osposobljavanje (2014.–2018.) Programom Euratoma financiraju se istraživanja i osposobljavanje u područjima nuklearne sigurnosti i osiguranja, zaštite od zračenja, zbrinjavanja radioaktivnog otpada te energije fuzije. Program se provodi izravnim djelovanjima u području fisije, tj. istraživanjima koja provodi Zajednički istraživački centar (JRC) Komisije, te neizravnim djelovanjima u područjima fisije i fuzije, tj. preko konkurentnih poziva na podnošenje prijedloga (sigurnost fisije, zbrinjavanje otpada i zaštita od zračenja), te sveobuhvatnim sufinanciranjem imenovanog korisnika (energija fuzije) kojim upravlja Glavna uprava Komisije za istraživanje i inovacije (RTD). Istraživanja Euratoma u području fisije pripadaju i izravnim i neizravnim djelovanjima, a sva istraživanja Euratoma u području fuzije pripadaju neizravnim djelovanjima kojima upravlja RTD. Uredbom Vijeća za razdoblje od 2014. do 2018. predviđa se proračun od 1 603 329 000 EUR za provedbu programa Euratoma. Taj je iznos raspoređen kako slijedi: Ø neizravna djelovanja za istraživanje fuzije: 728 232 000 EUR, Ø neizravna djelovanja za fisiju, sigurnost i zaštitu od zračenja: 315 535 000 EUR, Ø izravna djelovanja za sigurnost fisije, zaštitne mjere i zaštitu: 559 562 000 EUR. 2Ključni nalazi o programu Euratoma za istraživanja i osposobljavanje (2014.–2018.) 2.1Važnost programa Neizravnim i izravnim djelovanjima programa Euratoma rješavaju se izazovi u istraživanju koji su važni za budući gospodarski razvoj te sigurnost i dobrobit europskih građana. Kako bi djelovanja i dalje bila važna, razvijaju se programi rada uz blisko savjetovanje s državama članicama. Komisija, koju predstavljaju JRC i RTD, članica je nekoliko europskih tehnoloških platformi i udruženja kako bi se osigurala usklađenost programa Euratoma s potrebama relevantnih sudionika u istraživanju i industriji u Europi. Kako bi se osiguralo da su izravna djelovanja usklađena s potrebama za istraživanjem i osposobljavanjem u državama članicama te da ih ona dopunjuju, JRC je u stalnom kontaktu s glavnim istraživačkim i znanstvenim ustanovama u državama članicama. Kad je riječ o nuklearnim zaštitnim mjerama, JRC je član Europskog udruženja za istraživanje i razvoj zaštitnih mjera (ESARDA). Na međunarodnoj razini, sporazumima s međunarodnim organizacijama i trećim zemljama u okviru programa Euratoma podržava se uloga EU-a kao globalnog aktera u području nuklearne sigurnosti, zaštitnih mjera i osiguranja. Neizravna djelovanja Istraživanja Euratoma u području fuzije usmjerena su na dugoročni izazov razvoja energije fuzije magnetskim zatočenjem kao sigurnog izvora električne energije bez emisija ugljika za pokrivanje baznog opterećenja koji je ujedno i održiv i konkurentan. To je poduhvat na razini Europe uz snažnu međunarodnu suradnju, osobito s obzirom na važnost projekta ITER. Budući da se komercijalizacija energije fuzije ne očekuje do druge polovine stoljeća, većina financijske potpore trenutačno dolazi iz javnih sredstava. To se odražava u činjenici da dio programa Euratoma koji se odnosi na fuziju čini 70 % proračuna za neizravna djelovanja. U istraživanju „fisije” više od dvije trećine resursa namijenjeno je trima glavnim područjima istraživanja, točnije nuklearnoj sigurnosti, zaštiti od zračenja i zbrinjavanju radioaktivnog otpada. Preostali dio resursa namijenjen je istraživačkim infrastrukturama te obrazovanju i osposobljavanju. Programom se osigurava ravnoteža između potpore za sigurnost trenutačnih i budućih nuklearnih tehnologija. Projekti Euratoma za zbrinjavanje otpada pomažu u boljem razumijevanju pitanja koja su važna za učinkovito zbrinjavanje radioaktivnog otpada u EU-u, kao što su sigurnost budućih postrojenja za geološko odlaganje, kondicioniranje radioaktivnog otpada, dugoročno ponašanje istrošenog goriva u repozitoriju i čišćenje lokacija koje su stavljene izvan pogona. Istraživanja Euratoma u području zaštite od zračenja dovest će do boljeg poznavanja učinaka malih doza ionizirajućeg zračenja na ljudski organizam, a to će rezultirati učinkovitijom i sigurnijom upotrebom zračenja i radionuklida u medicinskim praksama dijagnoze i liječenja. S obzirom na važnost programa, područja u kojima su moguća poboljšanja za neizravna djelovanja, kako su istaknule stručne skupine, uključuju: povećanje sinergija između istraživanja zaštite od zračenja povezanog s medicinskim izlaganjem i zdravstvenih istraživanja koja se podupiru u okviru Obzora 2020. te utvrđivanje detaljnijih ciljeva za aktivnosti obrazovanja i osposobljavanja u nuklearnom području.





Izravna djelovanja (JRC) Aktivnosti nuklearnih istraživanja koje provodi JRC pomažu poboljšati nuklearnu sigurnost, osiguranje i zaštitne mjere u Europi i svijetu. Osmišljene su kako bi dopunile aktivnosti koje razvijaju države članice ili koje se razvijaju u okviru neizravnih djelovanja te pružaju neovisnu znanstvenu osnovu za politike EU-a. JRC je i važan pružatelj nuklearnih referentnih materijala i podataka. JRC podupire razvoj i održavanje nuklearnih vještina i kompetencija u Europi u okviru posebnog osposobljavanja za nuklearnu sigurnost, osiguranje, zaštitne mjere i neširenje. Europski istraživači i mladi znanstvenici imaju otvoren pristup jedinstvenoj infrastrukturi JRC-a za nuklearna istraživanja. Aktivnostima se podupire i provedba direktiva i zaključaka Vijeća o nuklearnoj sigurnosti, zbrinjavanju otpada i zaštiti od zračenja te se daje prednost najvišim standardima za nuklearnu sigurnost u Uniji i na međunarodnoj razini. Nadalje, JRC pruža potporu Komisiji u provedbi sustava nuklearnih mjera zaštite Euratoma u Europi. JRC pomaže poboljšati nuklearno osiguranje u Europi pružajući državama članicama tehnologije nuklearne detekcije i nuklearne forenzike. U objektima JRC-a za osposobljavanje o nuklearnim pitanjima pruža se specijalizirano osposobljavanje za službenike i stručnjake država članica. 2.2Djelotvornost programa Dokazi iz trogodišnje provedbe programa Euratoma (2014.–2016.) pokazuju da se ostvaruje napredak u ostvarivanju svih ciljeva Euratoma u izravnim i neizravnim djelovanjima, kako su utvrđeni Uredbom Vijeća. Neizravna djelovanja U istraživanjima fuzije program Euratoma pridonio je određenom napretku u svim zadacima plana usmjerenima na dokazivanje izvedivosti fuzije kao budućeg izvora energije. Taj je napredak ostvaren zahvaljujući novoj organizacijskoj strukturi koja je uspostavljena 2014. i koja uključuje sve nacionalne laboratorije za fuziju u Europi. Taj konzorcij EUROfusion sufinancira se iz programa Euratoma (316 milijuna EUR u razdoblju od 2014. do 2017.) za provedbu zajedničkog programa u skladu s europskim planom za fuziju na temelju zajedničkog planiranja i iskorištavanja istraživačkih infrastruktura, mobilnosti istraživača i konkurentnog dodjeljivanja sredstava. U području istraživanja fisije pokrenuto je 48 projekata nakon dvaju konkurentnih poziva na podnošenje prijedloga (2014./2015. i 2016./2017.) uz doprinos Euratoma u iznosu od 199 milijuna EUR. Projekti koji su odabrani za financiranje bave se posebnim ciljevima utvrđenima Uredbom Vijeća. Iz dostupnih podataka o projektima nuklearne sigurnosti pokrenutima od 2014. vidljivo je da je postignut očekivani napredak te da je ostvarena većina ishoda i ključnih etapa. Rezultati projekata u drugim tehničkim područjima isto pokazuju da program Euratoma ostvaruje svoje ciljeve, iako je u nekoliko projekata došlo do kašnjenja. Ta su kašnjenja bila posljedica prirode i nepredvidljivosti najsuvremenijih znanstvenih istraživanja, osobito nedostupnosti ključnih i često jedinstvenih istraživačkih infrastruktura. Izravna djelovanja (JRC) Aktivnosti JRC-a povezane sa sigurnošću postojećih nuklearnih reaktora uključuju pomoć u razvoju kodeksa, standarda i ispitnih metoda za materijale reaktora i programske alate za modeliranje nesreća i upravljanje nesrećama. Tim se aktivnostima podupire i procjena starenja nuklearnih elektrana za njihov dugotrajan rad. Istraživanjem nuklearnih goriva pružaju se alati i podaci za analizu sigurnosti ponašanja goriva kako bi se bolje razumjela produktivnost goriva u uobičajenim i nepredviđenim uvjetima. Provodi se temeljno i primijenjeno istraživanje o sigurnosti goriva za sustave IV. generacije. Dobro uspostavljen program nuklearne sigurnosti naprednih nuklearnih tehnologija važan je ako EU želi zadržati svoju vodeću ulogu u globalnom promicanju najviših standarda za nuklearnu sigurnost i osiguranje. U području zbrinjavanja radioaktivnog otpada JRC pruža tehničku podršku za provedbu Direktive o nuklearnom otpadu i istrošenom gorivu tako što pregledava nacionalne programe i nacionalne revizije te pridonosi razvoju izvješća o inventaru istrošenog goriva i radioaktivnog otpada. U području pripravnosti za slučaj nuklearne opasnosti i praćenja stanja okoliša, aktivnosti JRC-a uključuju usklađivanje mjerenja radioaktivnosti koja provode nacionalni laboratoriji i povezanog osposobljavanja osoblja kako bi se osigurao dosljedan program praćenja u cijeloj Europi. Time se države članice podupire i u ispunjavanju njihovih obveza pružanja informacija o razinama radioaktivnosti u okolišu. Aktivnostima Komisije za nuklearne zaštitne mjere podupire se strateški cilj EU-a da se smanji rizik od širenja nuklearnog oružja. JRC stoga pruža potrebnu tehničku podršku i povezane tečajeve osposobljavanja za inspektore Euratoma kako bi osigurao učinkovitu provedbu sustava zaštitnih mjera EU-a. Slična se podrška pruža IAEA-i preko Komisijina programa podrške za zaštitne mjere. Komisija je preko JRC-a jedan od glavnih sudionika u razvoju jakog međunarodnog sustava zaštitnih mjera. JRC provodi i posebne aktivnosti za neširenje nuklearnog oružja usmjerene uglavnom na koncepte i metodologije u područjima kao što su prikupljanje informacija iz javnih izvora, strateška analiza trgovine i studije o kontroli izvoza robe dvojne namjene. I tim se aktivnostima, razvijenima kako bi služile politikama EU-a, pruža podrška IAEA-i i globalnom programu neširenja nuklearnog oružja. Izravna djelovanja u području nuklearnog osiguranja usmjerena su na otkrivanje nezakonitog trgovanja nuklearnim i ostalim radioaktivnim materijalima te odgovaranje na njega. Kapaciteti JRC-a u tom području i njegova podrška nuklearnom osiguranju zahvaljujući povezanom znanstvenom i tehničkom stručnom znanju vrlo su traženi u nekoliko država članica i međunarodnih organizacija. JRC proizvodi i dobavlja vrhunske nuklearne referentne materijale i mjerenja, alate za ocjenjivanje sukladnosti te osposobljavanje i obrazovanje o nuklearnim pitanjima u svim područjima svoje djelatnosti. U području obrazovanja i osposobljavanja JRC pruža tečajeve o nuklearnim pitanjima i praktičnu stručnu obuku za stručnjake i studente u državama članicama i odjelima Komisije. Usto, JRC omogućava otvoren pristup svojoj infrastrukturi za nuklearna istraživanja i nudi mogućnosti komplementarnog istraživanja vanjskim korisnicima iz država članica EU-a, npr. u okviru pilot-projekta EUFRAT-a za otvoreni pristup. 2.3Uspješnost programa Privremena evaluacija pokazuje dobru ukupnu razinu uspješnosti u Komisijinu upravljanju programom (npr. upravljanje bespovratnim sredstvima i evaluacija prijedloga za neizravna djelovanja) i provedbi programa.

Neizravna djelovanja Komisija održava svoje administrativne rashode za neizravna djelovanja ispod ciljnog prosjeka od 7 % operativnog proračuna za razdoblje od 2014. do 2018. i uvjerena je da će za 2018. ostvariti planirani cilj od 6 %. Mjere pojednostavnjenja uvedene od početka programa već su znatno poboljšale učinkovitost, osobito u pogledu vremena za dodjelu bespovratnih sredstava. Prosječno vrijeme za dodjelu za Sedmi okvirni program Euratoma iznosilo je 315 dana, a za 23 projekta pokrenuta nakon poziva za razdoblje od 2014. do 2015. iznosilo je 261 dan te se dodatno skratilo na samo 229 dana za 25 projekata iz poziva za razdoblje od 2016. do 2017. Izravna djelovanja (JRC) Od početka Šestog okvirnog programa Euratoma JRC je uveo godišnji pregled na razini službe kojim se procjenjuju rezultati prethodne godine. U pregledu se procjenjuju dva aspekta: produktivnost koja se definira kao broj ostvarenih ishoda, kao što su broj slučajeva u kojima je pružena tehnička podrška za politike i broj znanstvenih publikacija. Drugi aspekt odnosi se na učinak podrške za politike koji se definira u skladu s općim skupom pokazatelja učinka. Rezultati te evaluacije ključni su podaci za odlučivanje o prioritetima i strateškom usklađivanju programa rada. Iako broj ostvarenih ishoda u podršci za politiku nije jednostavno mjeriti usporedbom s drugom usporedivom institucijom, stručna skupina Komisije koja je provela privremenu evaluaciju izravnih djelovanja prepoznala je i nekoliko puta naglasila važnost i kvalitetu znanstvenih postignuća/ishoda JRC-a. Za opis kvalitete i uspješnosti obavljenog rada stručno povjerenstvo obično se koristilo izrazima kao što su „usporediv s naprednijim istraživačkim timovima”, „postignuća usporediva s najboljima u klasi” i „globalno vodstvo”. U razdoblju od 2014. do 2016. isporučen je velik broj rezultata (678 izvješća, 68 tehničkih sustava, 117 tečajeva osposobljavanja…) za određene korisnike kako bi se pružila potpora politikama EU-a. Na taj je način pružena potpora politikama EU-a (137 prepoznata učinka), ad hoc potpora (10 učinaka), potpora za posebne zemlje ili međunarodna tijela, uglavnom za IAEA-u (79 učinaka) i 43 doprinosa standardizaciji i usklađivanju. U razdoblju od 2014. do 2016. rezultat aktivnosti izravnog istraživanja u okviru programa je 658 znanstvenih publikacija u uglednim časopisima koje pregledavaju stručnjaci te dodatnih 9 knjiga, 157 članaka u monografijama i drugim periodičnim publikacijama, a dovršeno je i 15 doktorskih radova. Za razdoblje od 2007. do 2015. provedena je bibliometrijska analiza publikacija koje su pregledali stručnjaci, a koja se temeljila na široko prihvaćenim pokazateljima učinka. Pokazalo se da je uspješnost istraživačkih publikacija JRC-a o nuklearnoj znanosti i tehnologiji visoko iznad prosjeka; stoga se JRC nalazi na visokom položaju među sličnim stručnim organizacijama. Sudjelovanje JRC-a u programu neizravnih djelovanja pomaže poboljšati interakciju s organizacijama iz država članica te osigurati bolju usklađenost s njihovim potrebama i prioritetima. Time se osigurava i da su obje strane programa Euratoma važne i učinkovite. Jasan su primjer sinergije koje su uspostavljene između projekata izravnog istraživanja o naprednim nuklearnim sustavima i sudjelovanja JRC-a u neizravnim istraživanjima u tom području. JRC tim projektima pruža dodatni doprinos u naravi, a ključan je i za učinkovito predstavljanje Euratoma u Međunarodnom forumu za razvoj reaktora IV. generacije, u kojem je JRC provedbeno tijelo Euratoma. 2.4Usklađenost programa i dodana vrijednost EU-a Program Euratoma odlikuje se unutarnjom usklađenošću, ali i usklađenošću s drugim programima i politikama EU-a. Kad je riječ o unutarnjoj usklađenosti, Komisija osigurava veze između istraživanja fisije i fuzije podupiranjem projekata koji se bave temama koje su relevantne za oba područja, kao što su istraživanje materijala i upravljanje tricijem. Sinergije između izravnih i neizravnih djelovanja osiguravaju se sudjelovanjem instituta JRC-a u konzorciju za provedbu projekata neizravnog djelovanja u kojem instituti pružaju pristup istraživačkim infrastrukturama. Kad je riječ o usklađenosti programa Euratoma s ostalim programima i politikama EU-a, program Euratoma omogućuje da se zajedničkim istraživanjem na razini Europe povećaju nuklearna sigurnost i zaštita od zračenja u svim područjima primjene, čime se dopunjuje provedba direktiva Euratoma o nuklearnoj sigurnosti, gospodarenju radioaktivnim otpadom i osnovnim sigurnosnim standardima. Područja u kojima su moguća poboljšanja uključuju potrebu iskorištavanja sinergija s drugim tematskim područjima Obzora 2020. kako bi se riješili međusektorski aspekti, kao što su zdravlje i energetski sustavi. Komisija napominje i potrebu za ostvarivanjem sinergija u primjeni određenih instrumenata Obzora 2020. iz nuklearnog područja, kao što su aktivnosti Marie Skłodowska-Curie. Ključni je dio dodane vrijednosti neizravnih djelovanja sposobnost Euratoma da mobilizira veći fond izvrsnosti, stručnosti i multidisciplinarnosti u nuklearnim istraživanjima nego što je to moguće na razini pojedinačnih država članica. Tome je dokaz raznovrsni portfelj od 22 projekta koja su pokrenuta u razdoblju od 2014. do 2017. i koja se bave važnim aspektima nuklearne sigurnosti (na primjer goriva otporna na nesreće, tehnike praćenja jezgre, procjena strukturalnog integriteta elemenata nuklearne elektrane, upravljanje starenjem itd.) te pokretanje zajedničkih europskih programa za istraživanje fuzije i zaštite od zračenja. Još je jedan primjer zajedničko korištenje infrastrukturama za istraživanje fuzije, osobito JET-a, u čemu zajednički sudjeluju istraživači i inženjeri iz cijele Europe (približno 350 osoba godišnje) uz potporu financiranja Euratoma za mobilnost. Ta široka koordinacija obrazovanja i osposobljavanja, upotreba objekata za istraživanje te međunarodna suradnja diljem Europe osobito koristi malim državama članicama koje mogu iskoristiti ekonomije razmjera omogućene učinkom udruživanja na razini Europe – u istraživanjima fuzije primjer toga su manji laboratoriji koji se mogu specijalizirati za znanstvene teme ili podsustave za objekte za istraživanje fuzije u Europi te dati važne doprinose i istodobno zadržati vidljivost u europskom konzorciju. S obzirom na djelatnosti JRC-a, može se istaknuti sljedeće: -znanstvena i tehnička podrška koju JRC pruža ostalim odjelima Komisije u pripremi, provedbi i praćenju politika EU-a pruža se zahvaljujući internoj stručnosti razvijenoj provedbom izravnih istraživanja u okviru programa Euratoma, -JRC pomaže u razvoju potrebnog znanja i stručnosti o nuklearnim pitanjima kojima se Komisija koristi kako bi ispunila svoje pravne obveze i kompetencije u područjima kao što su nuklearne zaštitne mjere, sigurnost, zbrinjavanje otpada te praćenje i mjerenje radioaktivnosti u okolišu, -JRC podupire standardizaciju, otvaranje jedinstvene infrastrukture za nuklearna istraživanja znanstvenicima iz EU-a, aktivnosti osposobljavanja u područjima kao što su zaštitne mjere, nuklearna forenzika ili stavljanje izvan pogona te rad centra za povratne informacije o operativnom iskustvu, a te se aktivnosti nigdje drugdje ne bi mogle jednostavno provesti, -članstvom Euratoma u Međunarodnom forumu za razvoj reaktora IV. generacije JRC koordinira europske istraživačke napore u području tehnologije naprednih reaktora, što obuhvaća izravna i neizravna djelovanja te doprinose država članica. 3Preporuke stručne skupine Komisije za neizravna djelovanja i odgovor Komisije U ovom se odjeljku predstavlja odgovor Komisije na preporuke stručnih skupina o neizravnim djelovanjima. Informacije i stajališta iznesena u izvješću stručnih skupina stajališta su autora i ne odražavaju nužno službeno mišljenje Komisije. Preporuka 1. o izvrsnosti i uključivosti programa: kad je riječ o budućim programima Euratoma, Vijeće bi trebalo prepoznati da čak i ako razina izvrsnosti ostane ključna za podnošenje zahtjeva za financiranje istraživanja, vladajući položaj uspostavljenih organizacija može dovesti do isključivanja novih sudionika koji bi mogli doprinijeti novim idejama i inovacijama. Stoga bi se trebalo uzeti u obzir na koji bi se način taj izvor inovacija mogao uključiti u europske programe kako se ne bi izgubio. Komisija se slaže s duhom preporuke stručnih skupina te ističe da je riječ o općem problemu koji se odnosi na sve programe za financiranje istraživanja, uključujući i na razini EU-a. Vladajući položaj pozicioniranih organizacija i moguće poteškoće koje manji sudionici mogu imati pri dobivanju sredstava problem su i u Obzoru 2020. iako u okviru tog programa ima više poziva i mogućnosti (npr. posebno za mala i srednja poduzeća) nego što je to moguće za mnogo manji program Euratoma. Međutim, iz podataka o sudjelovanju vidljivo je da program fisije ipak uspijeva privući znatan broj različitih sudionika. Daljnje prepreke u području nuklearnih istraživanja su visok trošak i složenost objekata za istraživanje zbog kojih u određenim područjima prednost pri sudjelovanju mogu imati veće pozicionirane organizacije. Zbog toga Komisija posebnu pažnju posvećuje tome da svi istraživači iz cijele Europe imaju pristup ključnim objektima za nuklearna istraživanja. Ipak, Komisija je i dalje posvećena održavanju znanstvene izvrsnosti kao ključnog čimbenika za odobravanje financijske potpore u okviru programa Euratoma. Komisija primjećuje i razlike u razini sudjelovanja država članica u fisijskim projektima koji se podupiru programom. To osobito vrijedi za države članice koje su pristupile 2004. ili kasnije, iako u manjoj mjeri nego u ostalim područjima Obzora 2020. Kako bi se to stanje poboljšalo, Komisija je 2015. podržala projekte koji su uključivali regionalne inicijative usmjerene na nuklearna istraživanja i izgradnju kapaciteta za osposobljavanje.

Kad je riječ o programu fuzije, jedan od uvjeta koje je Vijeće utvrdilo prije uspostave EUROfusiona bio je omogućiti sudjelovanje svih laboratorija za fuziju u Europi, osobito malih laboratorija u novim državama članicama. Iako je to bilo predviđeno kao privremena „sigurnosna mreža” kako bi se laboratorijima pružilo vrijeme potrebno za prilagodbu zahtjevima zajedničkog programa (npr. veća usmjerenost na zadatke povezane s tehnologijom), iz informacija EUROfusiona vidi se da većina malih laboratorija nije imala problema u zadržavanju prisutnosti uz veće nacionalne programe. Mnogi su čak i ostvarili korist od nove strukture povećanjem svojeg udjela u općim nastojanjima i sredstava dostupnih iz Euratoma. Međutim, treba istaknuti da je u skladu s konzorcijskim sporazumom raspodjela istraživačkih i ostalih zadataka u okviru zajedničkog programa isključiva odgovornost EUROfusiona. Temelji se na sustavu internih poziva na sudjelovanje koji se izdaju svim korisnicima i povezanim trećim stranama te će se u budućim programima Euratoma tom mehanizmu morati posvetiti više pažnje kako bi se osiguralo da on i dalje bude primjeren svrsi tijekom formalnije aktivnosti konceptualnog dizajna demonstracijske fuzijske elektrane (DEMO), osobito ako je cilj veće sudjelovanje industrije. Preporuka 2. o stopi sufinanciranja: kad je riječ o programu Euratoma nakon 2020., Komisija bi trebala preispitati učinak 100-postotnog financiranja na razinu i područje primjene istraživanja koje se obavlja. Program Euratoma provodi se na osnovi pravila za sudjelovanje u Obzoru 2020. Kao posljedica tih pravila prosječna stopa financiranja u trenutačnom programu Euratoma (neizravna djelovanja za fisiju) iznosi 76 %, a u Sedmom okvirnom programu Euratoma iznosila je 56 %. To bi značilo da u aktualnom programu Euratoma Komisija nadoknađuje viši postotak ukupnih troškova projekta nego u prošlosti, uz manju mogućnost privlačenja sufinanciranja iz nacionalnih programa i industrije. Međutim, takva usporedba obmanjuje jer se u njoj ne uzima u obzir različito postupanje prema neizravnim troškovima u svakom programu. Doprinos Euratoma sada se temelji na jedinstvenoj stopi povrata za izravne troškove (100 % ili do 70 % za mjere inovacije i mjere sufinanciranja programa) i jedinstvenoj paušalnoj stopi za neizravne troškove projekta (25 % izravnih troškova). Međutim, u Sedmom okvirnom programu Euratoma izravni troškovi nadoknađivali su se na osnovi matrice kategorija organizacija i vrsta djelatnosti. Upotrebljavale su se četiri različite metode za izračun neizravnih troškova koji su uključivali stvarne neizravne troškove koji su obično bili znatno veći od trenutačne paušalne stope od 25 %. Iz izračuna Komisije može se vidjeti da su ukupne stope financiranja u aktualnom programu Euratoma i u Sedmom okvirnom programu Euratoma u znatnoj mjeri slične kada se uzmu u obzir neizravni troškovi. Ta će se preporuka dodatno analizirati u procjeni učinka programa Euratoma (nakon 2020.) u sljedećem višegodišnjem financijskom okviru. Preporuka 3. o JET-u: s obzirom na važnost JET-a za ITER, kampanje JET-a trebalo bi produljiti do 2024. U trenutačnom programu Euratoma financiranje za JET pruža se u okviru bilateralnog ugovora s Centrom za energiju fuzije u Culhamu (Culham Centre for Fusion Energy) koji istječe krajem 2018. Vijeće će morati odlučiti o financijskoj omotnici za potporu istraživanju fuzije za razdoblje od 2019. do 2020. pri donošenju uredbe kojom se produljuje trenutačni program. Nakon donošenja nove uredbe, sve odluke o financiranju konkretnih aktivnosti fuzije donosi Komisija kao dio programa rada Euratoma za razdoblje od 2019. do 2020. Sva buduća potpora Euratoma istraživanjima fuzije i potpora Euratoma svim relevantnim objektima za istraživanje nakon 2020. podlijegat će procjeni učinka priloženoj prijedlogu Komisije za budući istraživački program Euratoma. Preporuka 4. o pripremama za DEMO: EUROfusion ne bi trebao odgoditi aktivnost konceptualnog dizajna DEMO-a i trebao bi početi s inženjerskim projektiranjem DEMO-a otprilike 2025. kako bi se osiguralo industrijsko znanje i iskustvo nastalo izgradnjom ITER-a. Preporuka 5. o planu za fuziju: EUROfusion treba zadržati izvornu usmjerenost plana na DEMO kao tokamaka koji nalikuje ITER-u i koji će se izgraditi čim ITER ostvari cilj od Q = 10. Preporuka 6. o obrazovanju o fuziji: EUROfusion bi se trebao koristiti svojim obrazovnim resursima kako bi promicao obrazovne programe za obrazovanje nuklearnih inženjera i tehnologa, kao što je predviđeno planom. Prethodne tri preporuke upućene su prvenstveno EUROfusionu i Komisija će biti u izravnom kontaktu s EUROfusionom kako bi osigurala da se one primijene u mjeri u kojoj je to moguće. Kad je riječ konkretno o preporuci 4., Komisija se slaže da bi faza inženjerskog projektiranja DEMO-a i formalna aktivnost inženjerskog projektiranja trebale početi što prije kako bi se iskoristio zamah dobiven proizvodnjom „prve plazme” ITER-a i tako iskoristilo sudjelovanje industrije i iskustvo stečeno u izgradnji ITER-a. Preporuka 7. o financiranju mobilnosti istraživača: EUROfusion i Komisija trebali bi preispitati učinak jediničnih troškova na mobilnost i uvesti potrebne promjene. Komisija na tom problemu izravno surađuje s EUROfusionom. Nakon zahtjeva EUROfusiona Komisija je već odobrila izmjenu sporazuma o bespovratnim sredstvima u pogledu upotrebe jediničnih troškova. Komisija će nastaviti prilagođavati pravila novim potrebama EUROfusiona. Preporuka 8. o pokretanju zajedničkog europskog programa za istraživanje u području zbrinjavanja otpada: kad je riječ o programu Euratoma za 2018. ili produljenju programa Euratoma za razdoblje od 2014. do 2018., Komisija i države članice trebale bi pažljivo razmotriti postoji li dovoljno dokaza koji pokazuju da se instrument zajedničkog europskog programa u ovom trenutku može primijeniti na istraživanje o geološkom odlaganju radioaktivnog otpada. Ta se preporuka uglavnom temelji na povratnim informacijama koje su stručne skupine 2016. primile o projektu JOPRAD čija je provedba u tijeku. Komisija je od sudionika projekta JOPRAD i država članica već zatražila jamstva o razrađenosti predloženog djelovanja. Stoga je Komisija sada uvjerena da je, nakon što su stručne skupine izvršile svoju procjenu, ostvaren znatan napredak u pripremi za zajednički europski program unutar JOPRAD-a te da postoji dovoljno dokaza i potpora država članica da se nastavi s projektom. Komisija potvrđuje da je zajednički europski program novi instrument financiranja i da je dosadašnje iskustvo u državama članicama relativno ograničeno. Zbog toga je Komisija potaknula plodonosnu razmjenu između JOPRAD-a, CONCERT-a i EUROfusiona, koji bez sumnje ima najviše iskustva u upotrebi tog instrumenta zajedničkog programiranja. Preporuka 9. o posebnim ciljevima za obrazovanje i osposobljavanje: kad je riječ o provedbi budućih programa Euratoma za istraživanja i osposobljavanje, Komisija bi trebala osigurati da program rada sadržava posebne ciljeve u području obrazovanja i osposobljavanja. Komisija već poduzima korake za primjenu te preporuke. U programu rada Euratoma za 2018. Komisija predlaže da se u okviru svakog istraživačkog djelovanja najmanje 5 % ukupnog proračuna mora namijeniti aktivnostima obrazovanja i osposobljavanja za studente doktorskog studija, postdoktorske istraživače i vježbenike koje se podupire tom djelatnošću. Nadalje, kad je riječ o ciljanim djelovanjima u području obrazovanja i osposobljavanja, u okviru projekata će se morati navesti kvantitativni podaci o broju osoba koje prolaze programe obrazovanja i osposobljavanja. Komisija će dugoročno nastojati razviti sveobuhvatna djelovanja za održavanje i razvoj nuklearnih vještina u Europi, pri čemu će istodobno osigurati sinergije s djelovanjima iz okvirnog programa EU-a kojima se podupiru obrazovanje i osposobljavanje. Preporuka 10. o sinergijama između istraživanja Euratoma o zaštiti od zračenja i zdravstvenog programa u okviru Obzora 2020.: Komisija i države članice trebale bi ulagati stalne napore kako bi povezale buduće istraživačke programe Euratoma u području zaštite od zračenja povezanog s medicinskim izlaganjem s ostalim programima EU-a za medicinska istraživanja. Za provedbu ove preporuke Komisija će surađivati s dionicima u području istraživanja i državama članicama kako bi iskoristili sinergije između istraživanja Euratoma u području zaštite od zračenja i medicinskih istraživanja koja se provode u okviru drugih programa EU-a za istraživanja. Cilj će biti razvoj zajedničkih istraživačkih djelovanja koja se odnose na aspekte medicinske prakse povezane sa zaštitom od zračenja te inovativnu nuklearnu medicinu koja uključuje još neiskorištavane radioizotope. Preporuka 11. o CONCERT-u – zajedničkom europskom programu za istraživanja u području zaštite od zračenja: Komisija bi trebala preispitati rad CONCERT-a kako bi se uvjerila da se ostvaruju ciljevi zajedničkog europskog programa (mjera sufinanciranja programa) u pogledu djelotvornog i učinkovitog upravljanja istraživanjima u području zaštite od zračenja. Komisija namjerava provesti preispitivanje u sredini programskog razdoblja projekta CONCERT 2018. kako bi procijenila ostvareni napredak. Preporuka 12. o EUROfusionovom sprječavanju sukoba interesa: EUROfusion bi trebao donijeti izričite odredbe o sprječavanju sukoba interesa.

Preporuka 13. o EUROfusionovom upravljanju projektima: EUROfusion bi trebao nastaviti jačati mehanizme upravljanja projektima i osigurati da voditelj programa bude odgovoran za strategiju provedbe. Preporuka 14. o nadležnom tijelu za dizajn DEMO-a: EUROfusion bi čim prije trebao uspostaviti nadležno tijelo za dizajn DEMO-a. Preporuka 15. o ulozi Znanstvenog i tehničkog odbora (STAC) EUROfusiona: EUROfusion bi trebao razmotriti načine na koje se može rasteretiti STAC zbog njegove uloge u procesu odabira projekata za omogućivanje istraživanja. Četiri prethodne preporuke upućene su prvenstveno EUROfusionu i već su spomenute tijekom preispitivanja u sredini programskog razdoblja EUROfusiona i tijekom procjene njegova sustava upravljanja, a obje te procjene dovršene su u srpnju 2016. O njima se trenutačno raspravlja, a Komisija će pratiti taj proces kao dio uobičajenih aktivnosti nadzora nad programom Euratoma i upravljanja njime. Preporuka 16. o primjeni aktivnosti Marie Skłodowska-Curie (MSCA) na program Euratoma: Vijeće bi trebalo razmotriti proširenje aktivnosti Marie Skłodowska-Curie na programe Euratoma za istraživanja fisije. Komisija je svjesna da se stručnost u području nuklearne znanosti i tehnologije treba održavati te će razmotriti sve moguće načine na koje može osigurati da svi istraživači, neovisno o području rada, imaju pristup bespovratnim sredstvima za obrazovanje i osposobljavanje. U tom će se kontekstu u ex ante procjeni učinka programa Euratoma nakon 2020. razmotriti ideja o proširenju programa aktivnosti Marie Skłodowska-Curie koju su predložile stručne skupine. Preporuka 17. o koordinaciji između EUROfusiona i zajedničkog poduzeća „Fuzija za energiju”: kako bi se poboljšala usklađenost istraživačkih potreba u okviru plana za fuziju, potrebno je poboljšati koordinaciju najvišeg rukovodstva F4E-a i EUROfusiona. Komisija je već poduzela korake za primjenu te preporuke održavanjem redovitih sastanaka između rukovodstva EUROfusiona, F4E-a i predstavnika Komisije. Već su održana dva sastanka, a Komisija želi osigurati da se oni nastave održavati približno svakih šest mjeseci. Komisija i druge stranke žele formalizirati i ojačati taj okvir jer je on nužan za odgovarajuće nadziranje napretka plana i upravljanje ključnim područjima koja su u zajedničkoj nadležnosti EUROfusiona i F4E-a. Preporuka 18. o reviziji plana za fuziju: Komisija bi trebala uvesti formalni postupak revizije plana za fuziju kako bi osigurala da svi relevantni dionici prihvate svaku reviziju izvornog plana za fuziju. Plan je temeljna strategija za usmjeravanje istraživanja fuzije u Europi. Prednost je te strategije što su svi sudionici odobrili, ili barem prihvatili, plan kao najprimjereniji način da se električna energija proizvodi fuzijom u realističnom, ali ambicioznom vremenskom okviru. Komisija želi osigurati da će taj plan i u budućnosti biti uvijek dobro prihvaćen, ali istodobno uviđa da će se taj plan trebati redovito preispitivati i revidirati. Trenutačna revizija, prva u pet godina, potrebna je zbog novog osnovnog scenarija ITER-a u kojem se faza „prve plazme” sada predviđa pet godina kasnije nego što se planiralo u izvornom planu. Potrebna je i zbog rezultata istraživanja koja su provedena na temelju različitih zadataka u okviru plana. Iako je trenutačnu reviziju pokrenuo EUROfusion, riječ je o transparentnom procesu u kojem je sudjelovalo mnogo drugih sudionika (uključujući F4E i industriju). Nacrt revidiranog plana uključen je i u područje primjene preispitivanja u sredini programskog razdoblja EUROfusiona 2016. Revidirana verzija ima jednaku strukturu (zadaci, kritični put) kao i izvorna verzija, a ažuriran je plan provedbe u skladu s novim osnovnim scenarijem ITER-a. Očekuje se da će i Opća skupština EUROfusiona i Upravni odbor F4E-a donijeti reviziju u drugom tromjesečju 2018. 4Preporuke stručne skupine Komisije za izravna djelovanja i odgovor Komisije U ovom se odjeljku predstavlja odgovor Komisije na preporuke stručnih skupina o izravnim djelovanjima. Preporuka 1. o obrazovanju i osposobljavanju: povjerenstvo preporučuje da JRC nastavi i, ako je moguće, pojača svoje aktivnosti obrazovanja i osposobljavanja. Praktično osposobljavanje i radno iskustvo koje JRC u svojim laboratorijima nudi studentima, mladim istraživačima, vježbenicima i studentima doktorskih studija ključni su kako bi se osiguralo da sljedeća generacija nuklearnih znanstvenika i inženjera u EU-u ima potrebne vještine i znanje u ključnim područjima nuklearne tehnologije. Nova strategija JRC-a do 2030. donesena je u proljeće 2016.; to je dovelo do restrukturiranja JRC-a u srpnju 2016. kojim je, u okviru nove Uprave za nuklearnu sigurnost i osiguranje, uspostavljena nova jedinica nadležna za znanje u području nuklearne sigurnosti, osiguranja i zaštitnih mjera. Stručne skupine navele su: „Postignuća JRC-a u tom području (osposobljavanje i obrazovanje) vjerojatno su najbolja na svijetu.” JRC će nastaviti jačati svoju ulogu pružanjem pristupa svojoj istraživačkoj infrastrukturi, širenjem znanja, pružanjem tečajeva i koordiniranjem upravljanja znanjem, obrazovanja i osposobljavanja u nuklearnom području za države članice i odgovarajuće glavne uprave Europske komisije. Primjer je nedavno pokrenuti projekt ELINDER (Europske inicijative učenja za stavljanje nuklearnih postrojenja izvan pogona i sanaciju okoliša) u kojem se istražuju mogućnosti poticanja razvoja, koordinacije i promicanja primjerenih programa obrazovanja i osposobljavanja na razini EU-a u području stavljanja nuklearnih postrojenja izvan pogona. Pažnja će se posvećivati održivoj interakciji sa zainteresiranim sudionicima u industriji. Uz to, JRC jača svoju suradnju s Europskom mrežom za obrazovanje o nuklearnim pitanjima (ENEN). JRC će nastaviti upravljati Europskim opservatorijem za ljudske potencijale u sektoru nuklearne energije (EHRO-N) i pomagati u definiranju kvalifikacija u Europskom sustavu kredita za strukovno obrazovanje i osposobljavanje (ECVET). Nastavit će organizirati i držati predavanja te tečajeve osposobljavanja o nuklearnoj sigurnosti, osiguranju i zaštitnim mjerama, ali i uključivati studente magistarskih i doktorskih studija u istraživačke programe JRC-a. Kako bi ojačao svoj doprinos europskim naporima koji se ulažu u obrazovanje i osposobljavanje u različitim područjima te u skladu sa strategijom do 2030., JRC otvara svoju istraživačku infrastrukturu vanjskim korisnicima u okviru nekoliko projekata i inicijativa. Jedan primjer tečaja s akademskim priznanjem u području nuklearnih zaštitnih mjera i neširenja je vrlo uspješan godišnji tečaj ESARDA-e, koji će se u sljedećim godinama izvoditi i izvan Europe. EUSECTRA, europski centar za osposobljavanje u području nuklearnog osiguranja, sada je potpuno funkcionalna i pruža podršku tijelima država članica u području nuklearnih zaštitnih mjera i nuklearnog osiguranja. Nova inicijativa suradničkih partnerstava za doktorske studije instrument je za uspostavu partnerstava s ustanovama visokog obrazovanja o specifičnim doktorskim temama. To će omogućiti da se riješi problem otkazivanja prijašnjih programa za dodjelu bespovratnih sredstava za studente doktorskih studija i postdoktorske istraživače, ali i da se održi jednaka razina kvalitete obrazovanja i osposobljavanja kao i u prošlosti.

Preporuka 2. o komunikaciji i informiranju: povjerenstvo preporučuje da JRC poveća svoju vidljivost kao stručna javna organizacija za nuklearno područje. JRC bi trebao usmjeriti svoje aktivnosti upravljanja znanjem na dobro prenošenje informacija o nuklearnim pitanjima, ne samo organizacijama iz tog područja, već i drugim dionicima, osobito političarima i općoj javnosti. JRC je zapravo glas EU-a u tehničkim pitanjima i trebao bi biti ambiciozniji u tom pogledu. U institucijama EU-a ne postoji nijedno drugo tijelo koje se može baviti različitim aspektima nuklearne energije uz tako visoku razinu stručnosti i znanja. Nova organizacija JRC-a i osobito nova jedinica za upravljanje znanjem o nuklearnim pitanjima pružat će potporu i poboljšati vidljivost nuklearne i tehničke stručnosti JRC-a. Njezina je misija upravljati znanjem koje je rezultat rada znanstvenih jedinica Uprave za nuklearnu sigurnost i osiguranje te širiti to znanje kartiranjem, uspoređivanjem, analiziranjem, provjeravanjem kvalitete i priopćavanjem relevantnih znanstvenih podataka, metoda i alata na sustavan i razumljiv način. Njezin je zadatak i pratiti znanja dostupna u svijetu te olakšati otvoreni pristup nuklearnim postrojenjima JRC-a, ali i obrazovanju i osposobljavanju. Pažnja će se posvetiti i predviđanju potreba za znanjem, kartiranju nedostataka u znanju i predlaganju istraživanja koje će provoditi JRC. Preporuka 3. o programiranju: povjerenstvo preporučuje da bi JRC trebao sustavno uvoditi tehnike upravljanja projektima u provedbu programa Euratoma. Povjerenstvo je utvrdilo da je poboljšano programiranje te da su ciljevi i izvješćivanje jasniji, ali JRC još nije postignuo strogo programiranje i izvršavanje aktivnosti Euratoma predviđene u prethodnim evaluacijama. JRC bi trebao izgraditi kulturu upravljanja projektima kako bi ostvario najveći mogući učinak i osigurao najveću učinkovitost programa. JRC uvodi tehnike upravljanja projektima kako bi upravljao svojim programom rada. Faze pokretanja i planiranja već su provedene i pokazuju rezultate, kao što je povjerenstvo i priznalo (jasniji ciljevi, jasnije izvješćivanje i veća transparentnost programa). Nakon definiranja svoje strategije 2030. i promjene organizacije 2016. radi jačanja upravljanja, JRC radi na boljem praćenju provedbe i upravljanju provedbom faze izvršavanja programa te završne faze ciklusa upravljanja projektom. Pažnja koja se posvećuje daljnjem razvoju kulture upravljanja projektima u JRC-u očituje se u sve većem broju članova osoblja JRC-a koji pohađaju tečajeve osposobljavanja o upravljanju projektima, od kojih neki stječu certifikaciju za stručnog praktičara. Preporuka 4. o resursima: povjerenstvo preporučuje da bi JRC trebao uspostaviti detaljan dokumentirani pregled svojih kapaciteta, ljudskih potencijala i infrastrukture uprave za nuklearna pitanja te popisati sve svoje tehničke timova, kritična ograničenja veličine svakog tima i prioritetne razrede (1, 2, 3) tih timova. Sve to potrebno je kako bi se poduzele mjere za održavanje određenog kapaciteta ili, prema potrebi, donijela utemeljena odluka o tome koji kapacitet potisnuti. U rujnu 2016. JRC je zaključio ocjenu svoje cjelokupne istraživačke infrastrukture i laboratorija, uključujući laboratorije Euratoma. U ocjeni se detaljno opisuju laboratoriji i istraživačka infrastruktura, među ostalim njihova upotreba, stanje ili potrebe za obnovom, troškovi rada i osoblja, provedeni eksperimentalni rad i strateški planovi za razvoj infrastrukture JRC-a. U ocjeni je zaključeno da se razvoj istraživačke infrastrukture JRC-a treba usmjeriti na optimizaciju upotrebe i komplementarnosti objekata. Taj razvoj mora odgovoriti na problem raširenosti laboratorija po različitim lokacijama diljem Europe tako da se optimizira upotreba resursa, poveća upotreba laboratorijske infrastrukture, riješi problem zastarjelosti određenih infrastruktura, održavaju vrhunski instrumenti i oprema, povećaju sinergije itd. Temeljni je prioritet poštovanje zahtjeva regulatornih tijela u zemljama domaćinima u pogledu nuklearne sigurnosti i osiguranja. Uspostavlja se posebni upravljački odbor JRC-a kako bi se slijedile preporuke u okviru preispitivanja iz 2016. Ta je studija osnova za izgradnju strategije kojom se utvrđuju prioriteti istraživačke infrastrukture JRC-a i za uspostavu timova koji će je voditi. Jasno je povezana s prioritetima utvrđenima strategijom JRC-a, programom Euratoma i, naposljetku, prioritetima koje su utvrdile države članice. U strategiji za daljnji razvoj istraživačke infrastrukture JRC-a na temelju Euratoma uzet će se u obzir raznolikost istraživačke infrastrukture i timova. Stoga će budući razvoj i nadogradnja infrastrukture biti usmjereni na bolju integraciju i optimizaciju, pri čemu će se u obzir uzimati komplementarnost različitih kapaciteta za provedbu eksperimenata kako bi se osigurali sveobuhvatni nuklearni laboratoriji sa širokim područjem primjene koji su primjereni za provedbu programa rada JRC-a. Dodatno će se naglasiti dimenzija otvorenog pristupa i komplementarnost s vanjskim laboratorijima u državama članicama. Preporuka 5. o organizaciji: povjerenstvo preporučuje JRC-u da uvede ugovorni odnos između uprave programa s njezinom koordinacijskom jedinicom Euratoma i uprave za nuklearna pitanja koja je nadležna za provedbu istraživanja kako bi se osigurao izvrstan odnos između tih dvaju transverzalnih struktura nadležnih za ostvarenje zadataka Euratoma. U novom prikazu organizacijskog ustroja JRC-a, objavljenom u srpnju 2016., sve se nuklearne aktivnosti objedinjuju u okviru jedinstvene uprave. Zahvaljujući novoj organizacijskoj strukturi uspostavljene su jasne veze između Uprave za nuklearnu sigurnost i osiguranje (koja je nadležna za izvršenje radova), Uprave za strategiju i koordinaciju programa rada (koja koordinira provedbu programa rada u skladu s definiranom strategijom) i Uprave za resurse (koja je zadužena za pružanje potrebnih resursa). Uspostavljen je koordinacijski mehanizam između Uprave za strategiju i koordinaciju programa rada te Uprave za nuklearnu sigurnost i osiguranje kako bi se jasno racionalizirali uloga i mandat svake stranke. Dodatna će se djelovanja razmotriti prema potrebi. Preporuka 6. o isplativosti: povjerenstvo preporučuje da bi JRC trebao preuzeti teret dokazivanja svoje isplativosti te za buduće vanjske procjene pružiti uvjerljive dokaze o tome da se rad provodi na isplativ način. JRC uvažava preporuku i radit će na pružanju sveobuhvatnih informacija na temelju referentnih mjerila. U znanstvenim nuklearnim istraživanjima isplativost je uvijek teško procijeniti, osobito za nova i vrhunska istraživanja te za složene ili duge projekte u kojima se upotrebljavaju jedinstveni objekti, što je često u nuklearnom području. Zbog nedostatka primjerenih referentnih vrijednosti i/ili referentnih mogućnosti teško je kvantificirati isplativost na tradicionalan način. Štoviše, učinak dobivenih rezultata često je teško procijeniti u kratkom razdoblju. Ipak, JRC provodi godišnju evaluaciju rezultata dobivenih prethodne godine. U evaluaciji se procjenjuju dva aspekta: produktivnost u smislu broja rezultata za potporu politici ili znanstvenih publikacija te učinak potpore politici koji je ostvaren pruženim ishodima i koji se analizira na temelju unaprijed definiranog skupa pokazatelja učinka. Rezultati te evaluacije ključni su podaci za osnovne i obvezne potrebe Komisijina ciklusa strateškog programiranja i planiranja. Ključni su i za utvrđivanje prioriteta i strateškog usklađivanja programa rada JRC-a. Reorganizacijom uprava JRC-a sve nuklearne aktivnosti okupljaju se pod jedinstvenom upravom. Isto vrijedi i za većinu administrativnih funkcija (ljudski resursi, financije, logistika, sigurnost itd.) koje su grupirane pod jedinstvenom upravom. To je omogućilo povećanje učinkovitosti optimiziranjem upotrebe ljudskih potencijala tako što se izbjeglo udvostručenje funkcija na različitim lokacijama JRC-a, racionaliziralo rukovodeće linije / linije odgovornosti te pojednostavilo ključne postupke. Procjena svih istraživačkih infrastruktura JRC-a, utvrđene prilike za sinergije i komplementarnost te poboljšanja u upravljanju infrastrukturom IKT-a ostvaruju se novim dosljednim upravljanjem i strukturom. Preporuka 7. o programu Euratoma: povjerenstvo se zalaže za snažan program Euratoma kako bi Europa bila predvodnik u proizvodnji nuklearne energije i zadržala vodeći tehnološki položaj, kao što je predloženo u paketu mjera za energetsku uniju. Povjerenstvo predlaže da bi se tim programom trebalo: a)podržati potrebu EU-a da JRC i relevantne ustanove za istraživanje i osposobljavanje u državama članicama zadrže sposobnost upravljanja nuklearnom sigurnošću, osiguranjem i zaštitnim mjerama; b)zbližiti izravna i neizravna djelovanja u istraživanjima fisije, što znači da Komisija: I.provodi dosljedno programiranje tih dvaju dijelova dobro utvrđenim procesima upravljanja i odlučivanja, uz potpunu upotrebu kompetencije i jedinstvenog položaja JRC-a, koji se više ne natječe za financiranje u okviru neizravnih djelovanja i sudjeluje u svakom projektu u kojem to donosi dodatnu vrijednost, iako samo za potrebe upravljanja znanjem o nuklearnim pitanjima; II.u okviru produljenja programa Euratoma (2019.–2020.) predlaže jednu ex post evaluaciju aktivnosti nuklearne fisije iz programa koja će se provesti 2022.